BRATISLAVA. Krajský súd (KS) v Bratislave bude rozhodovať vo štvrtok 8. januára na svojom neverejnom zasadnutí o prepustení bývalého príslušníka Slovenskej informačnej služby (SIS) Michala Hrbáčka a bývalého policajta Ivana B. z väzby na slobodu.
KS sa bude v tento deň zaoberať aj sťažnosťou prokurátora voči rozhodnutiu Okresného súdu (OS) Bratislava I prepustiť dvojicu obvinenú z ublíženia na zdraví z väzby na kauciu. "Krajský súd v Bratislave o sťažnosti Generálnej prokuratúry SR proti rozhodnutiu Okresného súdu Bratislava I zo dňa 15. decembra minulého roka o prijatí peňažnej záruky za prepustenie obvinených M. H. a I. B. rozhoduje 8. januára na neverejnom zasadnutí," povedal dnes pre TASR hovorca KS Pavol Adamčiak.
Na zasadnutí súd preskúma dôvodnosť sťažnosti. Na neverejnom zasadnutí nie sú prítomné procesné stránky, teda prokuratúra, obhajoba a obvinení.
Okresný súd Bratislava I prepustil 15. decembra Michala Hrbáčka a Ivana B. z väzby za peňažnú záruku 600.000 Sk (19.916 eur) u prvého a 300.000 Sk (9958 eur) u druhého. Prokuratúra voči rozhodnutiu podala hneď sťažnosť a duo ostalo vo väzbe.
Nižší súd zároveň uložil obvineným zákaz vzájomného styku do právoplatného ukončenia veci a zároveň priblížiť sa k svedkovi Jurajovi Rozsíkovi a ďalšiemu svedkovi na vzdialenosť menšiu ako päť metrov, s výnimkou úkonov trestného stíhania. V bratislavskom Justičnom paláci i v jeho okolí platili 15. decembra špeciálne bezpečnostné opatrenia.
"Celé obvinenie je vykonštruované od svedka, ktorý lúpil, unášal deti a podieľal sa na vražde. Ani nevie uviesť, odkiaľ ma pozná," povedal súdu Michal H. o Jurajovi Rozsíkovi, svedkovi, ktorý vypovedal aj o údajnom policajnom zločineckom gangu.
Obvinený Michal H. je podľa prokuratúry ako bývalý riaditeľ pohotovostného policajného útvaru, bývalý príslušník Slovenskej informačnej služby v kontakte s mnohými vysokopostavenými policajtmi, čím by mohol mariť vyšetrovacie úkony. Druhý obvinený Ivan B. má byť v súčasnosti jeho šofér. "To, že ich pozná, nie je dôvod na väzbu," povedal vtedy obhajca Michala H. Peter Filip o jeho kontaktoch na polícii a SIS.
Podľa obvineného ho kontaktovala polícia. Jej príslušníci ho mali dva razy varovať, že sa na neho chystá atentát - jeden s pancierovou päsťou. "Polícia ma upozorňovala," povedal Michal H.
Obvinení podali prostredníctvom obhajcov 20. októbra peňažné záruky vo výške 400.000 Sk za Michala H. a 200.000 Sk za Ivana B. Súd ich zvýšil na 600.000 Sk za prvého z obvinených a 300.000 za druhého.
Krajský súd v Bratislave 16. októbra na neverejnom zasadnutí zamietol sťažnosť Michala H. a Ivana B. voči rozhodnutiu nižšej inštancie a neprepustil ich z väzby.
"Krajský súd v Bratislave zamietol sťažnosť obvinených M.H. a I.B. voči rozhodnutiu Okresného súdu Bratislava I zo dňa 14. septembra o vzatí do väzby. Sťažnosť ani jedného z obvinených nebola dôvodná, obvinení naďalej zostávajú vo väzbe z dôvodov kolúznej väzby. Rozhodnutie je právoplatné," povedal vtedy TASR hovorca KS Pavol Adamčiak.
"Obvinený je zo zločinu pokusu ublíženia na zdraví formou spolupáchateľstva. Dôvodom rozhodnutia sú dôvody kolíznej väzby, teda obava, že by ovplyvňoval svedkov. Voči rozhodnutiu podal obvinený sťažnosť, o ktorej bude rozhodovať po doručení Krajský súd v Bratislave," informoval 16. septembra Adamčiak.
Podnikateľ a bývalý príslušník bezpečnostných zložiek Michal Hrbáček je vo vyšetrovacej väzbe. Vo svojom hlavnom spravodajstve to uviedla 14. septembra televízia Markíza s tým, že o väzbe rozhodol sudca v ten istý deň.
Michala H. zatkol špeciálny tím 12. septembra a spolu s ďalšími osobami ho následne obvinili z viacerých trestných činov. Údajne súvisia s tzv. gangom policajtov, ktorý má mať na svedomí viaceré únosy a vydierania. Polícia, prokuratúra a ani advokát Peter Filip sa vtedy k prípadu nevyjadrili.
Michal H. v minulosti pôsobil v polícii a za Ivana Lexu aj v Slovenskej informačnej službe. Jeho meno sa podľa viacerých médií spája aj s únosom Michala Kováča ml.